**Sporočilo za javnost
Slovenski etnografski muzej
Ljubljana, 16. maj 2025**

**Valvasorjevo nagrado za življenjsko delo je prejel mag. Ralf Čeplak Mencin**

Na slovesni podelitvi Valvasorjevih odličij za izjemne dosežke na področju muzejstva, ki jih podeljuje **Slovensko muzejsko društvo**, so v petek, 16. maja 2025, v Narodni galeriji, prestižno Valvasorjevo nagrado za življenjsko delo podelili **mag. Ralfu Čeplaku Mencinu**, muzejskemu svetniku, kustosu za muzejske zbirke Azije, Oceanije in Avstralije iz **Slovenskega etnografskega muzeja**.

**Mag. Ralf Čeplak Mencin**, muzejski svetnik, magister znanosti s področja muzeologije, kustos etnolog za zunajevropske zbirke v Slovenskem etnografskem muzeju, soorganizator muzejskega izobraževalnega programa Muzeoforum (1991–2010), predsednik Zveze muzejev Slovenije (1991–1995) in ICOM Slovenija (1997–2003), predsednik ICOM/ICME Mednarodni odbor etnografskih muzejev (2019–2025), s svojo bogato in izjemno dinamično kariero oblikuje slovensko muzeologijo in širše. Njegovo delo na področju raziskovanja, predstavljanja in umeščanja zunajevropskih zbirk v slovenski prostor je odprlo nova obzorja razumevanja globalnih kulturnih povezav. Z izjemno predanostjo je slovensko muzeologijo, s poudarkom na etnologiji in antropologiji, umestil v mednarodni prostor, tudi z aktivnim delovanjem v številnih strokovnih združenjih in na mednarodnih dogodkih.

Njegova akademska pot, okronana z magisterijem znanosti s področja muzeologije, je temeljila na širokem znanju s področja psihologije, etnologije, muzejske pedagogike ter managementa v kulturi.

Svojo muzejsko pot je začel Ptujskem muzeju in Mestnem muzeju Ljubljana, med letoma 1990 in 2021 pa je našel svoj ustvarjalni dom v Slovenskem etnografskem muzeju. Kot vodja Muzeja neevropskih kultur v Goričanah (dislocirana enota SEM) je postavil temelje za razumevanje kultur zunaj Evrope.

Po zaprtju muzeja v Goričanah in prenosu zbirk v matični muzej se je mag. Čeplak Mencin posvetil raziskovanju zbirk iz Azije, Oceanije in Avstralije, s čimer je uresničeval svoje temeljno poslanstvo: predstavljati zunajevropska kulture, njihove načine življenja in stike s slovenskim prostorom. Njegove vidnejše avtorske in soavtorske razstave so *Odsev svetov*, razstavi *Srečevanja s Kitajsko, Afganistan – slovenski pogledi* in *Azija sredi Ljubljane: Življenje Skuškove zbirke*, ter publikacije, med katerimi bi izpostavili knjigo *V deželi nebesnega zmaja*.

Pri njegovem delu izstopa raziskovanje sodobnih muzeoloških pristopov, dejavno sodelovanje z družbeno izključenimi skupinami in terensko delo. Prispeval je k prepoznavanju pomena romske kulture in opozarjal na problematiko migracij. Pri svojem delu si prizadeva za pravičnost, vključenost ter premagovanje stereotipov in diskriminacij. Tako prispeva k uresničevanju etičnega poslanstva sodobnih muzejev.

Slovenski etnografski muzej je izjemno ponosen na dosežke mag. Ralfa Čeplaka Mencina, se mu iskreno zahvaljuje in mu čestita za njegov neprecenljiv prispevek k muzejski stroki. Valvasorjeva nagrada za življenjsko delo je zasluženo priznanje njegovega izjemnega poslanstva.

**Kontakt v SEM:** Maja Kostric Grubišić (M: 040 187 920) in Živa M. Brecelj (M: 041 519 215), Služba za komuniciranje SEM.
E: maja.kostric@etno-muzej.si; ziva.brecelj@etno-muzej.si; etnomuz@etno-muzej.si